## La Generalitat obri les xarxes wifi dels centres de Primària de la província de València per a facilitar la connexió a internet a afectats per la DANA

*** En els 75 municipis més afectats hi ha 301 centres educatius que tenen connectivitat a internet i han obert la wifi per a ús públic
* Per a connectar-se a la xarxa en estos edificis només cal buscar la xarxa EMERGENCIA\_DANA i utilitzar la contrasenya emergència\_dana**

La Generalitat ha obert la xarxa wifi de tots els centres educatius de Primària de la província de València per a facilitar la connexió a internet als afectats i desplaçats per la DANA.

En total són 548 centres educatius entre Col·legis d’Educació Infantil i Primària (CEIP), Centres d’Educació Primària (CEP) i Centres Rurals Agrupats (CRA).  
Les persones interessades a fer ús d’este servici gratuït han de connectar-se a la xarxa wifi EMERGÈNCIA\_DANA i utilitzar la contrasenya emergència\_dana.

Després de la catàstrofe patida en la província de València, la Conselleria d’Hisenda, Economia i Administració Pública, a través de la Direcció General de Tecnologies de la Informació i les Comunicacions (DGTIC), va registrar la caiguda del servici de connectivitat a internet en 148 dels 1.785 centres educatius de la Comunitat Valenciana. D’estos, de moment, continuen sense servici 44, dels quals 28 són centres de primària (CEIP, CEP o CRA).

Després d’esta iniciativa, en els 75 municipis més afectats per la DANA, inclosa la ciutat de València, hi ha 301 centres educatius de Primària que tenen connectivitat a internet i han obert la xarxa wifi per a ús públic, amb l’objectiu d’ajudar a cobrir les necessitats d’afectats, desplaçats i les persones que estan oferint la seua ajuda en la zona.

Fecha: 09/11/2024